《哥哥》戰友林志炫開騷 張智霖袁詠儀咀嘴 捧場變搶鏡
男神張智霖與太太袁詠儀拍拖欣賞林志炫深圳演唱會,席間隨着音樂多次忘形互咀,令全場嘩然!台下風景較台上更搶鏡,成為網民熱話。
張智霖(Chilam)近期放慢腳步,頻與袁詠儀(靚靚)外出拍拖享受二人世界,多次被野生捕獲。雖已結婚23年,但雙方感情有增無減,恩愛之情羨煞旁人,他們更在台灣歌手林志炫的演唱會上互咀,令全場起哄,「張智霖袁詠儀咀嘴」事後成為網絡熱話。
被問到公然放閃,Chilam昨日受訪時解釋:「當時林志炫唱緊《妳是我左邊的風景》,大會用鏡頭向席上觀眾對焦,邊個被影住嘅就要錫身邊嗰位,我哋都係跟住做啫!」對於特意去深圳支持林志炫,他表示:「因為我哋一齊參加《披荊斬棘的哥哥》,當時已經擔起責任教佢唱廣東歌。幾個月前我收到佢嘅邀請,希望我能夠出席佢深圳演唱會,佢嗰晚有唱廣東歌,仲公開多謝我。」
靚靚顏值不輸Hilary
Chilam透露曾於深圳工作並逗留數月,故對當地環境及美食相當熟悉,其中一間食肆更教他念念不忘,藉此行第一時間到訪醫肚:「餐廳係食辣嘢嘅,真係好掛住,所以特登帶太太一齊再去食,佢哋嘅冰粉真係食到我舐舐脷。當日老闆唔喺度,但啲伙記都好客氣咁請我食,好多謝佢哋。」另外,他與靚靚日前又拍拖出席表姨甥女Hilary的27歲生日會,並與表姐上山詩鈉同場,期間靚靚與壽星女親暱合照,被指顏值登頂,一點也沒有被Hilary比下去!
本文連結 : https://orientaldaily.on.cc/content/娛樂/odn-20240415-0415_00282_041/《哥哥》戰友林志炫開騷--張智霖袁詠儀咀嘴--捧場變搶鏡